b'\n_START_ARTICLE_\nLjubavna cestica\n_START_PARAGRAPH_\nLjubavna cestica je turisti\xc4\x8dko-rekreativna staza u Crikvenici._NEWLINE_Na podru\xc4\x8dju Sopaljske izgradio se sustav staza 1930.-tih godina 20. stolje\xc4\x87a. Zbog velikoga broja mladih ljubavnih parova, koji su se ovdje \xc5\xa1etali, nastao je naziv ljubavna cestica._NEWLINE_Ne zna se to\xc4\x8dno, tko je osmislio projekt, ali se smatra da su to bili Ante Premu\xc5\xbei\xc4\x87 i Alfons Kauders, dva cijenjena \xc5\xa1umarska stru\xc4\x8dnjaka. Ante Premu\xc5\xbei\xc4\x87 je bio direktor \xc5\xa1umarske direkcije na Su\xc5\xa1aku, autor projekta "Osnove za turisti\xc4\x8dko i gospodarsko ure\xc4\x91enje okolice primorskih kupali\xc5\xa1ta i ljetovali\xc5\xa1ta Crikvenice, Selca i Novog" te autor glasovite Premu\xc5\xbei\xc4\x87eve staze na Velebitu. Alfons Kauders osnovao je u Crikvenici 1908. godine prvi \xc5\xa1umski rasadnik u Hrvatskoj i jedan od prvih u Europi. Njima dvojici u realizaciji ljubavne cestice pomogli su crikveni\xc4\x8dki vrtlari, koje je vodio Franjo Bro\xc5\xbe._NEWLINE_Ljubavnom cesticom slu\xc5\xbeili su se stanovnici Crikvenice i turisti. Poslije Drugoga svjetskoga rata bila je zapu\xc5\xa1tena i pomalo zaboravljena._NEWLINE_Dru\xc5\xa1tvo Crikveni\xc4\x8dana zapo\xc4\x8delo je volonterski obnovu ljubavne cestice u rujnu 1999. godine. Radovi su trajali do 2002. godine. Obnova se nastavila 2009., sredstvima Primorsko-goranske \xc5\xbeupanije._NEWLINE_Okolica ljubavne cestice bogata je submediteranskim raslinjem. Od drve\xc4\x87a rastu: hrast medunac, bijeli grab, crni jasen, crni grab, crni bor, alepski bor, maklen, himalajski cedar i dr. Od ostalih vrsta grmlja i raslinja javljaju se: ra\xc5\xa1eljka, klen, smrika, dra\xc4\x8da, drijen, veprina, vrijesak, visibaba, br\xc5\xa1ljan, ljubi\xc4\x8dica i \xc5\xa1umska ciklama._NEWLINE_Na prostoru ljubavne cestice nalazi se gradina Badanj, najstariji spomenik srednjovjekovne gradnje utvrda na tom podru\xc4\x8dju. U blizini se nalaze ru\xc5\xa1evine crkve Sv. Duha iz 12. stolje\xc4\x87a. Iznad gornje trase ljubavne cestice nalazi se vrelo "Pod veli kamnik", izvor vode koji je presu\xc5\xa1io nakon potresa 1916. godine.'